Gregs Vitingtons
Gregs Vitingtons (angļu: Greg Whittington; dzimis 1993. gada 17. februārī Mērilendas štatā, ASV) ir amerikāņu basketbolists, spēlē spēka uzbrucēja pozīcijā. Vienu sezonu aizvadījis Nacionālajā basketbola asociācijā (NBA), pārstāvot Denveras "Nuggets". 2024. gadā pārstāv Puertoriko klubu Santeros de Aguada, bet iepriekšējo sezonu noslēdza Latvijas—Igaunijas Basketbola līgas un Latvijas Basketbola līgas (LBL) klubā VEF Rīga. Pēc juceklīgas koledžu basketbola karjeras Džordžtaunas Universitātē G. Vitingtons sāka savu profesionālo karjeru, palīdzot Sioux Falls Skyforce uzvarēt 2016. gada NBA D-Līgas čempionātā. Šīs sezonas sākumā, 2015. gada rudenī, viņš noslēdza līgumu ar NBA komandu Maiami "Heat", tomēr pirms sezonas tika atbrīvots. Pēc tam G. Vitingtons turpināja profesionāļa karjeru Austrālijā, Japānā, Izraēlā, Turcijā, Krievijā un Spānijā. 2021. gadā viņš debitēja NBA Denveras "Nuggets" komandā, tomēr laukumā devās vien 4 spēlēs, aizvadot 12 minūtes un tā arī negūstot punktus trijos izpildītajos metienos no spēles. 2024. gada janvārī G. Vitingtons noslēdza līgumu ar Latvijas klubu VEF Rīga. Jau februārī viņš kopā ar VEF ieguva Latvijas kausu un tika atzīts par finālspēles labāko spēlētāju. Pēc sezonas beigām Latvijā G. Vitingtons pievienojās Puertoriko klubam Santeros de Aguada.